Wynlandgoed-moord: ‘Ondersoek in bekwame hande’Anthea du Preez. Foto: Verskaf Die aanval waartydens Anthea du Preez (64) vermoor is, is die eerste van sy soort in die Breedekloof-gemeenskap in die Wes-Kaap en die beste mannekrag ondersoek die voorval, het haar skoonseun Peter Basson gesê. Anthea was die vrou van Hennie du Preez, eie­naar van die Du Preez-wynlandgoed in Rawsonville in die Wes-Kaap. Sy is Maandagoggend dood aangetref in haar huis op hul plaas, De Denne. “Wat met my skoonma gebeur het, is ongehoord in die omgewing,” het Basson Dinsdag aan Maroela Media gesê. Basson en sy vrou Janette woon op die plaas langs haar ouers. “Haar moord word as ŉ hoëprofielsaak hanteer. Haar dood kom as ŉ groot skok vir ons en die gemeenskap, en ons sukkel nog om dit te verwerk.” Basson het gesê die ondersoek is in ŉ sensitiewe stadium en te veel inligting oor die voorval kan die ondersoek belemmer. “Die polisie is besig met hul ondersoek en die saak is in bekwame hande.” Basson het sy skoonma as ŉ wonderlike mens beskryf. “Sy het groen vingers gehad en in haar privaat hoedanigheid verskeie mense in die omgewing se tuine opgeknap. Sy was ŉ toonbeeld van ŉ goeie mens en ŉ wonderlike ouma. Sy het talle mense se hartsnare geraak.” Kaptein FC van Wyk, polisiewoordvoerder van die Wes-Kaap, het Maandag aan Maroela Media bevestig die polisie ondersoek ŉ saak van moord. Dit is nog nie bekend gemaak hoe sy vermoor, of enigiets gesteel, of hoeveel verdagtes by die aanval betrokke was nie. Niemand is nog in verband met die voorval in hegtenis geneem nie. Du Preez laat haar man, drie kinders Jean, Hennie en Janette, en nege kleinkinders agter. Haar begrafnisreëlings is nog nie getref nie.